Тхылъыр зи Iэпэгъу
Си тхыгъэмкIэ фэзгъэцIыхуну сыхуейщ бзылъхугъэ гуащIафIэ, Жэнхъуэтекъуэ къуажэ библиотекэм и лэжьакIуэ ХьэцIыкIу Ленэ Мэстафэ и пхъур. Школыр къиуха нэужь, Ленэ тыкуэнтет IэщIагъэм илъэситIкIэ хуеджэри, тхылъ щащэ тыкуэным лэжьэн щыщIидзащ 1978 гъэм.
Апхуэдиз тхылъым ущыхэткIэ, уехъуапсэу уеджэнтэкъэ икIи удихьэхынтэкъэ! Ленэ лэжьыгъэм дихьэхащ.
Ауэрэ бзылъхугъэр унагъуэ ихьащ, щIалэрэ хъыджэбзитIрэ игъуэтащ. Нэхъ иужьыIуэкIэ, къуажэ администрацэм и унафэщIым ар иригъэблэгъащ библиотекэм щылэжьэну.
— Тхылъыр фIыуэ слъагъурт, къысхуагъэлъэгъуа IэнатIэр схуэгъэкъаруунути, арэзы сыхъуащ. 1996 гъэм лэжьэн щIэздзащ, — жеIэ бзылъхугъэм.
Библиотекэм еджакIуэ цIыкIухэр къришэлIэн, ахэр тхылъым дригъэхьэхын папщIэ абы зэпеуэхэр, гъэлъэгъуэныгъэ гъэщIэгъуэнхэр къызэригъэпэщырт.
Ноби Ленэ жыджэру мэлажьэ, цIыхухэм сэбэп яхуэхъун папщIэ Iэмал зэхуэмыдэхэр къегъэсэбэп. ЩIэх-щIэхыурэ библиотекэм къыщызэрегъэпэщ зэхьэзэхуэхэр. Апхуэдэщ иджыблагъэ «Унагъуэм, лъагъуныгъэм, пэжыгъэм» и махуэм теухуауэ ирагъэкIуэкIар. НыбжьыщIэхэр акъыл жанагъкIэ зэпеуащ, усэ гъэхуауэ къеджащ.
Тхылъ еджэр нэхъ мащIэ зэрыхъуар Ленэ игу къеуэми, мэгугъэ абы и пщIэр игъуэтыжыну. ЦIыхухэм тхылъыр IэщIыб ямыщIыным езыми и гуащIэ хелъхьэ.
— СогуфIэ, сабийхэр библиотекэм къекIуалIэмэ. ЩIэныгъэм нэхъыфI зэрыщымыIэр яжызоIэ, еджэным тызогъэгушхуэ, — жеIэ абы.
Къуэдзокъуэ —Зэгъэщтокъуэ Заирэ.
